เตือนผู้ประกอบการและประชาชนอย่าหลงเชื่อ มิจฉาชีพแอบอ้างเป็นเจ้าหน้าที่รัฐ หลอกลวง หรือรีดไถเงิน
นายเอกนิติ นิติทัณฑ์ประภาศ อธิบดีกรมสรรพสามิต เปิดเผยว่า ขณะนี้มีกลุ่มมิจฉาชีพ หลอกหลวงประชาชนในหลากหลายรูปแบบเพิ่มเป็นจำนวนมาก โดยเฉพาะในหน่วยงานที่เกี่ยวข้องกับการจัดเก็บภาษี จึงได้มอบนโนบายให้เจ้าหน้าที่กรมสรรพสามิต ช่วยกันเฝ้าระวังและให้ข้อมูลกับประชาชนเพื่อไม่ให้ตกเป็นเหยื่อมิจฉาชีพ หากผู้ประกอบการ หรือประชาชน ได้รับการแอบอ้างจากมิจฉาชีพว่าเป็นเจ้าหน้าที่รัฐ เข้าจับกุมตรวจค้นในการปฏิบัติงาน เจ้าหน้าที่ต้องแสดงตัวโดยต้องแต่งเครื่องแบบกรมสรรพสามิต พร้อมแสดงบัตรข้าราชการในขณะปฏิบัติหน้าที่และดำเนินการตามขั้นตอนของระเบียบการตรวจค้นทุกประการ และเมื่อจับกุมแล้วต้องทำบันทึกจับกุม สำหรับประเด็นการเปรียบเทียบปรับ สามารถไปดำเนินการเปรียบเทียบคดีนอกสถานที่ตั้งปกติของสำนักงานได้ โดยใช้สถานที่ของหน่วยงานราชการอื่นแทน ส่วนการหลอกลวงทางโทรศัพท์ ให้ Add line หรือผ่านทางช่องทางออนไลน์ใดๆ ขอให้ประชาชนระมัดระวัง โดยสามารถตรวจสอบกลับมาที่สำนักงานสรรพสามิตภาค หรือพื้นที่ หรือกรมสรรพสามิต เพื่อความปลอดภัย ทั้งนี้ การชำระภาษีสรรพสามิต สามารถเลือกชำระได้หลายรูปแบบ อาทิ การชำระเงินด้วยบัตรเดบิต เครดิต QR Code Internet Banking ย้ำว่าก่อนการโอนเงินหรือทำธุรกรรมการเงินทุกครั้ง ขอให้ตรวจสอบให้แน่ใจ เพื่อไม่ให้เป็นช่องทางของมิจฉาชีพในการรีดไถ รวมถึงการเก็บหลักฐานต่างๆ ไว้เผื่อกรณีที่อาจเกิดปัญหาตามมา